Ανακοίνωση για την τροπολογία που κατέθεσε η ΝΔ για την άμεση διανομή μέρους της υπέρβασης του πρωτογενούς πλεονάσματος του 2016 εξέδωσε το γραφείο του Πρωθυπουργού.

Σε αυτήν αναφέρει:

Η ΝΔ που, όσο ήταν κυβέρνηση ψήφισε μόνο μέτρα ύψους 65 δισ. ευρώ και κατά τη διάρκεια της διαπραγμάτευσης εμφανιζόταν βασιλικότερη του βασιλέως, υποσχόμενη «τόσα και άλλα τόσα μέτρα», δίνοντας διαπιστευτήρια στους δανειστές, έφτασε σήμερα στο έσχατο σημείο αυτογελοιοποίησης.

Ενώ αρνείται να ψηφίσει τα ισόποσα αντίμετρα που συμφώνησε η ελληνική κυβέρνηση με τους θεσμούς – όπως έκανε άλλωστε και τον Δεκέμβριο του 2016 με την ενίσχυση 1,6 εκατ. χαμηλοσυνταξιούχων –, καταθέτει τώρα τη δική της τροπολογία με αντίμετρα.

Παραδοχή πολιτικού και επικοινωνιακού αδιεξόδου; Γκάφα ολκής; Τζάμπα μαγκιά; Ή απλά όλα αυτά μαζί;

H απάντηση της ΝΔ στο Μαξίμου: To τέταρτο Μνημόνιο έχει αποκλειστικά τις υπογραφές Τσίπρα – Καμμένου

«Η Νέα Δημοκρατία – όπως κατ’ επανάληψη έχει τονίσει ο Πρόεδρός της, κ. Κυριάκος Μητσοτάκης - είναι απολύτως αντίθετη. Δεν ψηφίζουμε ούτε μέτρα, ούτε ψευτοαντίμετρα», αναφέρει η Πειραιώς απαντώντας στην επίθεση του Μαξίμου.

«Στηρίζουμε αποκλειστικά και μόνο τη διάταξη που εξισώνει φορολογικά τους βουλευτές με όλους τους Έλληνες πολίτες. Καταθέσαμε τροπολογία για την επιστροφή του 0,5% του υπερπλεονάσματος στην κοινωνία, με αντίμετρα που αφορούν όλους τους πολίτες και μπορούν να δοθούν άμεσα», συνεχίζει η ΝΔ ενώ εξηγεί τι ακριβώς περιλαμβάνει η τροπολογία που κατέθεσε:

Τη μείωση του ΕΝΦΙΑ για όλους, κατά 20%

Τη μείωση του Φ.Π.Α. για τα αγροτικά εφόδια από το 24% στο 13%

Την κατάργηση του ειδικού φόρου κατανάλωσης στο κρασί

Και τις αναγκαίες θέσεις, ώστε κανένα παιδί προσχολικής ηλικίας να μην μείνει εκτός βρεφονηπιακών σταθμών.

«Καλούμε το σύνολο των πολιτικών δυνάμεων να την υπερψηφίσει», καταλήγει.

Σε νεά της ανακοίνωση δε η ΝΔ αναφέρει: «Τζάμπα μάγκες είναι όσοι υπόσχονται δήθεν αντίμετρα τρία χρόνια μετά, όταν δεν θα είναι στην Κυβέρνηση. Σήμερα ας απαντήσουν: Θα ψηφίσουν την τροπολογία που κατέθεσε η Νέα Δημοκρατία που ανακουφίζει άμεσα, εδώ και τώρα, όλους τους Έλληνες; Ναι ή όχι;».